### 14.    Sikrings- og Forsikringspolitik

**Åbent**

Sagsnr.: 326-2016-31278       J.nr.: 83.15.15           Dokumentnr.:
326-2016-346992

**Sagstype**

Beslutning.

**Resume og sagens baggrund**

Økonomiudvalget traf i juni 2016 beslutning om mål og
principper for en ny sikrings- og forsikringspolitik. Det bærende element i
disse principper er, at der skal lægges større vægt på sikring og forebyggelse
frem for på forsikring. Dog således at der fortsat skal tegnes forsikringer for
hændelser, der kan være økonomisk truende for kommunen.

Forslaget til sikrings- og forsikringspolitik tager
udgangspunkt i disse principper, og indebærer, at

· der i en 3 årig projektperiode arbejdes målrettet med
forebyggelse og sikring gennem ansættelse af en risikokoordinator samt
etablering af en pulje til finansiering af sikrings- og forebyggende tiltag

· at der etableres et øget økonomisk incitament hos
partnerskabsholderne til at prioritere forebyggelse og sikring gennem en
forøgelse af den "interne" selvrisiko

· principperne i den "interne" forsikringsordning
videreføres, hvilket betyder, at partnerskabsholderne i fællesskab, efter
objektive kriterier, betaler alle omkostningerne til forsikringspræmier samt
differencen mellem "intern selvforsikring" og den selvrisiko, der
betales til forsikringsselskabet.

**Indstillinger**

Kommunaldirektøren indstiller, at:

1. forslag til
sikrings- og forsikringspolitik godkendes

2. der i en 3-årig
projektperiode (2017 - 2019) ansættes en risikokoordinator. Omkostningen på
anslået 0,7 mio. kr. p.a., finansieres af "effektiviseringspuljen"

3. der afsættes et
årligt beløb på 1 mio. kr. i budgetårene 2017, 2018 og 2019 til en sikrings- og
forebyggelsespulje, finansieret af "effektiviseringspuljen".

**Behandling**

Direktion, Økonomiudvalg, Kommunalbestyrelse.

**Sagsfremstilling**

Økonomiudvalget traf i juni 2016 beslutning om følgende
grundlæggende principper for en ny forsikringspolitik, som skulle fremlægges i
efteråret 2016 og være gældende fra 1. januar 2017:

· målrettet sikrings- og risikostyringsindsats: afdækning af
risici, risicienes størrelse samt handlinger til at eliminere eller reducere
risici

· forsikringer tegnes for at eliminere risici, som kan være
økonomisk truende for kommunen og som ikke kan elimineres ved forebyggende
tiltag eller som medfører en administrativ lettelse for en relativ beskeden
udgift

· den interne selvrisiko øges, for derigennem at øge incitamentet
til sikring

· "intern" forsikringsordning i kommunen til eliminering
af risici, som kan være økonomisk truende for den enkelte institution, men som
ikke er truende for kommunen som helhed.

· afsættelse af en årlig pulje til at arbejde med sikring og
forebyggelse.

Disse principper er udmøntet i forslaget til sikrings- og
forsikringspolitik, således at vægtningen mellem sikring og forebyggelse på den
ene side og forsikring af kommunens ansatte og værdier på den anden side,
flyttes i retning af sikring og forebyggelse. Det sker bl.a. ved

· afsættelse af en pulje til forebyggende og sikringsmæssige tiltag
i budgetårene 2017, 2018 og 2019. Det foreslås, at omkostningen afholdes af
"effektiviseringspuljen", samt at der bliver fuld overførselsret
mellem budgetårene for sikrings- og forebyggelsespuljen

· projektansættelse af en risikokoordinator i 3 år (2017 - 2019),
finansieret af "effektiviseringspuljen"

· de grundlæggende principper i den interne forsikringsordning
fastholdes:

o partnerskabsholderne
afholder i fællesskab alle omkostninger til præmiebetalinger samt den del af
selvrisikoen, som overstiger den "interne" selvrisiko.
Med "intern" selvrisiko menes, at uanset selvrisikoens størrelse overfor
forsikringsselskabet, betaler den enkelte partnerskabsholder et reduceret
beløb: "intern" selvrisiko.

o den
enkelte partnerskabsholder afholder, ud over sin andel af de fælles
omkostninger, omkostninger til den "interne" selvrisiko samt til
forsikringsskader under den "interne" selvrisikos størrelse

o alle
omkostninger, som ikke afholdes af den enkelte partnerskabsholder, fordeles mellem
partnerskabsholderne efter objektive kriterier

o omkostninger
som følge af ekstreme vejrhændelser afholdes fuldt ud af kommunens kasse (jf. hensigtserklæring
H4 fra budgetaftalen B-2016. Her fremgår det, at skader som følge af ekstreme
vejrhændelser på kommunale anlæg og ejendomme, som ikke er stormflodssikret,
dækkes af kommunens kasse).

For at øge det økonomiske
incitament hos partnerskabsholderne til at øge den forebyggende indsats,
foreslås at øge den "interne selvrisiko" fra de nuværende max. 4.000
kr. pr. forsikringshændelse til max. 8.000 kr. pr. forsikringshændelse.

For at en enkelt
partnerskabsholder ikke skal få uforholdsmæssigt store omkostninger til selvrisikobetaling
i forbindelse med gentagne forsikringshændelser, som ikke har kunnet forudses
eller forebygges, foreslås at Direktionen efter en konkret vurdering kan
dispensere for hele eller dele af selvrisikobeløbet. Omkostningen hertil indgår
i fordelingen mellem partnerskabsholderne.

Sikrings- og forebyggelsesindsatsen forankres decentralt hos
partnerskabsholderne, hvor det forudsættes tilrettelagt i sammenhæng med og i
forlængelse af den øvrige indsats omkring sikkerhed- og arbejdsmiljø.

Risikokoordinatoren skal understøtte dette arbejde, således
at der målrettet arbejdes for at reducere antallet og omfanget af
forsikringshændelser - og dermed den enkelte partnerskabsholders omkostninger.

Det målrettede forebyggende arbejde understøttes af puljen
til forebyggelse og sikring. Udgangspunktet er, at puljen er medfinansierende,
således at partnerskabsholderne afholder en del af omkostningerne. I et vist
omfang vil puljen dog skulle bære den fulde omkostning. Med henblik på en
langsigtet prioritering og planlægning af indsatserne foreslås, at der er fuld
overførselsret mellem budgetårene for puljen.

**Økonomiske konsekvenser**

Udgangspunktet for sikrings- og forsikringspolitikken er, at
omkostninger til præmier, selvrisikobetaling m.v. skal reduceres over de
kommende år. Omkostninger til præmier og selvforsikring afholdes over
partnerskabsholdernes budgetter. Som følge af udbuddet af forsikringer er der i
budgetårene 2017 - 2019 en besparelse på i alt 1,8 mio. kr. p.a. Besparelsen
udmønter den af Direktionen foreslåede budgetreduktion, som blev besluttet i
forbindelse med budgetvedtagelsen af B-2017 med overslagsår. Hvorfor midlerne
tilføres kassen.

De forventede besparelser på selvrisikobetaling samt til
skader til et beløb på mindre end selvrisikobetalingen, tilgår
partnerskabsholderne.

Skader som følge af ekstreme vejrhændelser afholdes fuldt ud
af kommunens kasse.

Omkostninger til ansættelse af en risikokoordinator i en
3-årig projektperiode (2017 - 2019) samt til etablering af forebyggelses- og
sikringspuljen i budgetårene 2017, 2018 og 2019, i alt 1,7 mio. kr. p.a.,
foreslås finansieret af "effektiviseringspuljen".

**Direktionens møde den 31.
oktober 2016:**

Anbefales.

**Økonomiudvalgets møde den 23.
november 2016:**

Anbefales, idet den interne selvrisiko fastsættes til 4.000
kr.

**Bilag**

|  |  |
| --- | --- |
| Sikrings- og forsikringspolitik | [adresse] |